SKRIFTLIG FORESPØRGSEL E-0382/01

af Jeffrey Titford (EDD) til Kommissionen

(15. februar 2001)

Om: Forslag til direktiv om affald af elektrisk og elektronisk udstyr

Hvorfor går Kommissionen videre med forslaget til direktiv om affald af elektrisk og elektronisk udstyr, som ville kræve, at elektriske detailforretninger tilbyder kunderne en gratis service bestående i, at de tager gamle elektriske produkter tilbage, når det foreslåede direktiv ville:

1. tvinge små og mellemstore virksomheder til at anvende kostbart gulvareal til at oplagre affald af elektriske produkter?

2. frembyde praktiske vanskeligheder for kunderne i forbindelse med transporten af disse produkter til detailforretninger?

3. frembyde helbreds- og sikkerhedsmæssige problemer for detailforretningens personale, som forventes at håndtere alle slags farligt, tilsmudset, fedtet og eventuelt forurenet udstyr, som forbrugeren har leveret tilbage?

4. indebære meget store ekstraudgifter for små og mellemstore virksomheder, der skal indsamle gamle produkter, samtidig med at de leverer nye produkter?

5. gøre det nødvendigt for små og mellemstore virksomheder at søge om en affaldshåndteringstilladelse, som de kun ville kunne opnå ved at sende deres personale på kostbare kurser?

6. udsætte små og mellemstore virksomheder for sanktioner for at sælge elektrisk udstyr uden tilladelse hvorved der sker en forøgelse af antallet af lovovertrædelser forårsaget af Den Europæiske Union (som f.eks. den britiske regerings forsøg for nylig på at gøre det til en lovovertrædelse at sælge varer i løskøb til britiske forbrugere med angivelse af vægt og mål i britiske måleenheder)?

Svar afgivet på Kommissionens vegne af Margot Wallström

(6. april 2001)

Artikel 4 i Kommissionens forslag til direktiv om affald af elektrisk og elektronisk udstyr (WEEE)(1), fastslår blandt andet, at medlemsstaterne tager skridt til at sikre, at der etableres ordninger, hvorved slutbrugere og leverandører gratis kan returnere affald af elektrisk og elektronisk udstyr (WEEE) fra private husholdninger. For at opfylde forpligtelsen sikrer medlemsstaterne, at de nødvendige indsamlingsfaciliteter er til stede, under hensyntagen til befolkningstætheden. Medlemsstaterne sikrer, at leverandører ved levering af et nyt produkt tilbyder gratis at tage lignende WEEE fra private husholdninger tilbage, forudsat at udstyret ikke er kontamineret (herunder hverken er radioaktivt eller biologisk kontamineret). Medlemsstaterne tager de nødvendige skridt til at sikre, at al WEEE, der er indsamlet i henhold til denne artikel, overføres til autoriserede affaldsbehandlingsfaciliteter.

Grundprincippet er, at slutbrugere og leverandører kan returnere elektriske varer uden at skulle betale for det. Kommissionen mener, at dette princip ikke nødvendigvis indebærer, at elektriske produkter, hvis levetid er udløbet, fysisk skal leveres tilbage til detailhandleren. Tværtimod viser erfaringer på områder, hvor styring af denne type affald allerede er startet, at transport til demonterings- og behandlingsfaciliteter organiseres på en sådan måde, at hverken detailhandlerne eller kunderne pålægges væsentlige ekstrabyrder. Kommissionens kontakter med repræsentanter for detailorganisationer har bekræftet, at den gratis returnering, som Kommissionen foreslår, allerede er en del af kundeservicen.

Såfremt der opstår ekstra omkostninger, er Kommissionen overbevist om, at disse skal pålægges ud fra hensynet til miljøet. Princippet om internalisering af omkostninger i produktets pris er i dette tilfælde et af de grundlæggende principper i en bæredygtig udvikling. I begrundelsen til forslagene nævnes det jo, at pilotprojekter om WEEE viser, at opkrævning af afskaffelsesomkostninger hos kunderne på returneringsstedet ville have negative konsekvenser for indsamlingsresultaterne. Forslaget har været gennem en erhvervskonsekvensanalyse med særlig reference til SMV'er. Kommissionen offentliggjorde vurderingen som bilag II til begrundelsen for WEEE-forslaget. Den blev foretaget i samarbejde med de relevante organisationer (herunder detailhandelen) og viste ingen væsentlig negativ virkning på SMV'er.

Hvad angår behovet for at ansøge om en affaldsbehandlingslicens, kræver Rådets direktiv 75/442/EØF af 15. juli 1975 om affald(2) (artikel 12) ikke, at affaldsindsamlingsforetagender skal godkendes, men blot at de skal registreres hos de kompetente myndigheder. Kommercielle foretagender er pr. definition allerede registreret hos de kompetente myndigheder. Forslaget om et WEEE-direktiv ændrer ikke på denne situation.

Spørgsmålet om eventuelle kriminalretlige straffe reguleres p.t. ikke i fællesskabslovgivningen. Da der stadig er mange alvorlige tilfælde af manglende overholdelse af Fællesskabets miljølovgivning, har Kommissionen vedtaget et direktivforslag om strafferetlig beskyttelse af miljøet(3). Direktivet fastlægger minimumsstandarder for elementer af kriminelle handlinger, som udgør overtrædelser af Fællesskabets miljølovgivning.

(1) EFT C 365 E af 19.12.2000.

(2) EFT L 194 af 25.7.1975.

(3) KOM(2001) 139 endelig udg.